|  |
| --- |
| PATVIRTINTAKlaipėdos miesto savivaldybėstarybos 2010 m. liepos 29 d.sprendimu Nr. T2-200 |
| (Klaipėdos miesto savivaldybės |
| tarybos 2019 m. rugsėjo 26 d. |
| sprendimo Nr. T2-269 redakcija) |

**Nekilnojamojo turto mokesčio lengvatų TEIKIMO ASMENIMS,VYKDANTIEMS Klaipėdos miesto ISTORINĖSE DALYSE VEIKLĄ, SKATINANČIĄ TURIZMĄ, TVARKOS APRAŠAS**

##### I SKYRIUS

##### Bendrosios nuostatos

1. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašas (toliau – Tvarkos aprašas) reglamentuoja nekilnojamojo turto mokesčio lengvatų teikimo tvarką, kai Klaipėdos miesto istorinėse dalyse vykdoma veikla, skatinanti turizmą.

2. Tvarkos apraše vartojamos sąvokos:

2.1. **Asmuo** – juridinis arba fizinis asmuo,kuris pagal Lietuvos Respublikos nekilnojamojo turto mokesčio įstatymo nuostatas yra mokesčio mokėtojas.

2.2. **Klaipėdos miesto istorinės dalys** – tai valstybės saugomos nekilnojamojo kultūros paveldo vietovės, pripažintos saugoti viešajam pažinimui ir naudojimui (Lietuvos Respublikos kultūros ministro 2005 m. balandžio 29 d. įsakymas Nr. ĮV-190), kurių kultūros vertybių registre:

2.2.1. unikalus kodas – 16075;

2.2.2. unikalus kodas – 22012;

2.2.3. unikalus kodas – 21809.

2.3. **Mokesčio objektas –** nekilnojamasis turtas, esantis Klaipėdos miesto istorinėse dalyse ir apmokestinamas Nekilnojamojo turto mokesčio įstatyme nustatyta tvarka.

2.4. **Valstybės pagalba ir nereikšminga (*de minimis*) pagalba** – pagalba, kaip ji apibrėžta Europos Sąjungos teisės aktuose.

2.5. **Veikla, skatinanti turizmą**:

2.5.1. parduotuvių, išskyrus vykdančių juvelyrinių gaminių iš brangiųjų metalų prekybos, dėvėtų rūbų bei dėvėtos avalynės prekybos veiklą, kurių prekybinės salės plotas iki 100 kvadratinių metrų ir jose vykdoma tik nelicencijuojama prekybos veikla;

2.5.2. kavinių, kurių prekybinės salės plotas iki 100 kvadratinių metrų, veikla;

2.5.3. kepyklėlių, ledainių veikla;

2.5.4. visuomeninio maitinimo įmonių, prekiaujančių Lietuvos Respublikos tautinio paveldo produktų įstatyme nurodytais tradiciniais gaminiais, veikla;

2.5.5. lauko kavinių veikla, kai padidintas aptarnavimo vietų lauke skaičius prie veikiančių stacionarių viešojo maitinimo įmonių užima ne mažiau kaip 10,10 kv. m;

2.5.6. poilsio, sveikatingumo veikla;

2.5.7. turizmo agentūrų veikla;

2.5.8. sanitarinių mazgų, atitinkančių higienos normas, viešas paslaugų teikimas.

2.6. Kitos Tvarkos apraše vartojamos sąvokos atitinka Lietuvos Respublikos nekilnojamojo turto mokesčio įstatyme apibrėžtas sąvokas.

##### II SKYRIUS

##### Lengvatos teikimo kriterijai

3. Nekilnojamojo turto mokesčio lengvata gali būti teikiama asmenims, kurie mokesčio objekte patys ar mokesčio objekto nuomininkai, ar naudotojai einamaisiais metais vykdo 2.5.1–2.5.8 papunkčiuose nurodytą veiklą Klaipėdos miesto istorinėje dalyje, kurios unikalus kodas Kultūros vertybių registre – 16075 ir 21809, ir asmenims, kurie mokesčio objekte patys ar mokesčio objekto nuomininkai, ar naudotojai einamaisiais metais vykdo 2.5.1–2.5.5 papunkčiuose nurodytą veiklą Klaipėdos miesto istorinėje dalyje, kurios unikalus kodas Kultūros vertybių registre – 22012, ir atitinka Tvarkos apraše nurodytus reikalavimus bei pateikė reikiamus dokumentus.

4. Nekilnojamojo turto mokesčio lengvatos dydis:

4.1. 50 proc. deklaruoto nekilnojamojo turto, esančio Klaipėdos miesto istorinėje dalyje, kurios unikalus kodas Kultūros vertybių registre – 16075 ir 21809, ir naudojamo 2.5.1–2.5.­7 papunkčiuose nurodytai veiklai, mokesčio sumos, bet ne daugiau kaip 2896 Eur per metus;

4.2. 30 proc. deklaruoto nekilnojamojo turto, esančio Klaipėdos miesto istorinėje dalyje, kurios unikalus kodas Kultūros vertybių registre – 22012, ir naudojamo 2.5.1–2.5.5 papunkčiuose nurodytai veiklai, mokesčio sumos, bet ne daugiau kaip 2896 Eur per metus;

4.3. 174 Eur deklaruoto nekilnojamojo turto, esančio Klaipėdos miesto istorinėje dalyje, kurios unikalus kodas Kultūros vertybių registre – 16075 ir 21809, ir naudojamo 2.5.­8 papunktyje nurodytai veiklai už visus metus, mokesčio. Jeigu paslauga buvo teikiama ne visą mokestinį laikotarpį, tai lengvatos dydis apskaičiuojamas dalijant iš mėnesių, kuriais teikta paslauga, skaičiaus.

5. Nekilnojamojo turto mokesčio lengvata taikoma tik tam nekilnojamajam turtui ar jo daliai, kuri naudojama veikloms, išvardytoms 2.5.1–2.5.7 papunkčiuose. Jei 2.5.1–2.5.7 papunkčiuose nurodytai veiklai naudojama tik dalis nekilnojamojo turto, tai lengvatos suma apskaičiuojama proporcingai tai veiklai naudojamai nekilnojamojo turto daliai.

6. Bendra nekilnojamojo turto mokesčio lengvata asmeniui negali būti didesnė nei 2896 Eur per metus ir turi neviršyti metinio deklaruoto nekilnojamojo turto mokesčio už praėjusius metus.

7. Lengvata gali būti teikiama tik asmeniui, atitinkančiam nereikšmingos *(de minimis)*pagalbos gavėjui keliamus reikalavimus.

8. Asmuo, norintis gauti lengvatą dėl 2.5.8 papunktyje teikiamų paslaugų, nuo paslaugos teikimo pradžios privalo:

8.1. matomoje vietoje įrengti su VšĮ Klaipėdos turizmo ir kultūros informacijos centru suderintąsutartinį ženklą, informuojantį apie teikiamas nemokamas paslaugas miestiečiams ir turistams;

8.2. raštu informuoti VšĮ Klaipėdos turizmo ir kultūros informacijos centrą apie pradėtas teikti 2.5.8 papunktyje nurodytas paslaugas, nurodydamas paslaugų teikimo pradžią ir pabaigą, paslaugų teikimo adresą, darbo laiką ir kitą naudingą informaciją, bei pridėti įrengto sutartinio ženklo fotokopiją.

9. Asmenų, naudojančių nekilnojamąjį turtą veikloms, išvardytoms 2.5 papunktyje, pagal nuomos ar panaudos sutartis, sudarytos sutartys turi būti įregistruotos viešame registre VĮ Registrų centre.

10. Jei sutartis viešame registre įregistruota ne visą mokestinį laikotarpį, tai nekilnojamojo turto mokesčio lengvatos dydis apskaičiuojamas proporcingai dalijant iš mėnesių, kuriais įregistruota, skaičiaus.

11. Nekilnojamojo turto mokesčio lengvata asmenims netaikoma, kai Klaipėdos miesto istorinėse dalyse esančiose patalpose ar jų dalyje vykdoma licencijuota veikla: didmeninė prekyba alkoholiniais gėrimais, didmeninė prekyba alumi, didmeninė prekyba tabako gaminiais, mažmeninė prekyba alkoholiniais gėrimais ir alumi (išskyrus viešojo maitinimo įmones), mažmeninė prekyba tabako gaminiais (išskyrus viešojo maitinimo įmones), azartinių lošimų ir lažybų organizavimo veikla.

12. Nekilnojamojo turto mokesčio lengvata neteikiama asmenims:

12.1. kurie turi Klaipėdos miesto savivaldybės administracijos (toliau – Savivaldybės administracija) administruojamų pradelstų mokėtinų sumų į Klaipėdos miesto savivaldybės biudžetą;

12.2. kai nekilnojamojo turto mokesčio objektas, kuriam siekiama gauti mokesčio lengvatą, einamaisiais ar praėjusiais metais įtrauktas į Netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto sąrašą.

##### III SKYRIUS

**PRAŠYMŲ PATEIKIMAS**

13. Asmuo gali pateikti prašymą nekilnojamojo turto mokesčio lengvatai gauti tik už vienus praėjusius metus iki einamųjų metų liepos 1 d.

14. Asmuo, norėdamas gauti lengvatą, privalo pateikti Savivaldybės administracijai šiuos dokumentus:

14.1. prašymą, kuriame nurodo:

14.1.1. kokia veikla iš 2.5.1–2.5.8 papunkčiuose išvardytų veiklų užsiimama mokesčio objekte;

14.1.2. veiklos rūšį pagal Ekonominės veiklos rūšių klasifikatorių, nurodant kodą;

14.1.3. nekilnojamojo turto, kuriame vykdoma nurodyta veikla, adresą ir identifikacinį (unikalų objekto) numerį;

14.1.4. juridinio asmens buveinės adresą arba fizinio asmens deklaruotą gyvenamąją vietą;

14.2. juridinio asmens registravimo pažymėjimo (Lietuvos Respublikos juridinių asmenų registro išplėstinio išrašo)arba fizinio asmens tapatybės dokumento kopiją;

14.3. nekilnojamojo turto mokesčio deklaracijos kopiją už praėjusius metus su Valstybinės mokesčių inspekcijos žymaarba su informaciniu pranešimu apie sėkmingą elektroninės deklaracijos priėmimą;

14.4. deklaruoto nekilnojamojo turto mokesčio apskaičiavimą, kuriame nurodoma nekilnojamojo turto, kuriame vykdoma 2.5 papunktyje nurodyta veikla, mokestinė vertė, mokesčio tarifas, mokesčio suma;

14.5. užpildytą „Vienos įmonės“ deklaraciją pagal 2013 m. gruodžio 18 d. Komisijos reglamentą (ES) Nr. 1407/2013.

15. Asmuo, norintis gauti lengvatą dėl 2.5.1–2.5.2 papunkčiuose nurodytos veiklos ar jei 2.5.3–2.5.7 papunkčiuose nurodyta veikla vykdoma tik dalyje nekilnojamojo objekto, privalo pateikti nekilnojamojo turto objekto kadastrinių matavimų bylos vidaus patalpų eksplikacijos kopiją.

16. Asmuo, norintis gauti lengvatą dėl 2.5.5 papunktyje nurodytos veiklos, privalo pateikti einamaisiais metais išduoto leidimo prekiauti ar teikti paslaugas Klaipėdos miesto viešosiose vietose kopiją ir aptarnavimo vietos užimamo ploto schemą.

##### IV SKYRIUS

**PRAŠYMŲ NAGRINĖJIMAS IR LENGVATŲ TEIKIMAS**

17. Gautus prašymus ir pateiktus dokumentus nagrinėja Savivaldybės administracijos Finansų ir turto departamento Mokesčių skyrius (toliau – Mokesčių skyrius).

18. VšĮ Klaipėdos turizmo ir kultūros informacijos centras pateikia išvadą apie Tvarkos aprašo 8 punkte nurodytų reikalavimų įgyvendinimą.

19. Išvadą dėl asmens atitikties Tvarkos aprašo 12.1 papunkčio reikalavimams pateikia Savivaldybės administracijos Finansų ir turto departamento Apskaitos skyrius.

20. Išvadą dėl mokesčio objekte mokesčio mokėtojo, nuomininko ar naudotojo faktiškai vykdomos veiklos ir teikiamų paslaugų, nurodytų Tvarkos aprašo 2.5.1–2.5.8 papunkčiuose, faktinės atitikties pateiktiems veiklos vykdymą įrodantiems dokumentams ir dėl prašymo atitikties 7 punkto reikalavimams pateikia Mokesčių skyrius.

21. Pateikti prašymai dėl nekilnojamojo turto lengvatos suteikimo išnagrinėjami per 20 darbo dienų.

22. Jei pateiktas prašymas ir dokumentai atitinka visus Tvarkos aprašo reikalavimus, Mokesčių skyrius siūlo Savivaldybės administracijos direktoriui teikti svarstyti Klaipėdos miesto savivaldybės tarybai (toliau – savivaldybės taryba) sprendimo projektą dėl nekilnojamojo turto mokesčio lengvatos suteikimo.

23. Jei asmuo iki liepos 1 d. padengė Tvarkos aprašo 12.1 papunktyje nurodytas pradelstas mokėtinas sumas, tai jis apie tai raštu informuoja Mokesčių skyrių, kuris iš naujo nagrinėja anksčiau pateiktą asmens prašymą ir dokumentus.

24. Jei pateiktas prašymas neatitinka Tvarkos aprašo reikalavimų, Mokesčių skyrius siūlo Savivaldybės administracijos direktoriui netenkinti prašymo ir parengia raštišką atsakymo projektą asmeniui Savivaldybės administracijos direktoriaus vardu apie prašymo netenkinimą, nurodydamas teisinį pagrindą ir priežastis.

##### V SKYRIUS

**BAIGIAMOSIOS NUOSTATOS**

25. Savivaldybės tarybos sprendimai dėl nekilnojamojo turto mokesčio lengvatos teikimo paštu ar el. paštu išsiunčiami asmeniui ir Valstybinės mokesčių inspekcijos teritoriniam padaliniui, kuriam asmuo teikė nekilnojamojo turto mokesčio deklaraciją.

26. Mokesčių skyrius suteiktą mokesčio lengvatą užregistruoja Suteiktos valstybės pagalbos ir nereikšmingos *(de minimis)* pagalbos registre.

27. Paaiškėjus, kad asmuo pateikė neteisingus duomenis, kurie nulėmė nepagrįstą sprendimą dėl nekilnojamojo turto mokesčio lengvatos, savivaldybės tarybos sprendimu lengvata panaikinama.

28. Už Tvarkos aprašo vykdymą ir kontrolę yra atsakingas Mokesčių skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_